Cuneiform Tablet Kt 94/k 1130 (AKT 6a 166)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma ša-lim-a-šùr pu-šu-ki-in ù sà-ba-sí-a-ma a-na ì-lí-iš-ti-kál qí-bi-ma 16 ma-na KÙ.BABBAR ni-is-ḫa-sú DIRI ù 1 ma-na 17 GÍN KÙ.GI pá-ša-lam ša-du-a-sú ša-bu ku-lu-ma-a na-áš-a-kum KÙ.GI da-mì-iq wa-ta-ar a-na-kam-ma 10 GÍN.TA ú-ba-al 4 GÚ AN.NA ú-tù-ra-e-šu ù li-wi-sú li-we-tum lu {TÚG}ku-ta-nu lu ša-ak-ṣú ù a ší-ti KÙ.BABBAR ku-ta-ni ša-a-ma iš-tí a-li-ki-im pá-né-e-ma ab-kam-ma a-na na-ab-ri-tim li-ik-šu-dam-ma a-na tám-kà-ri-kà li-ba-am dì-in KÙ.BABBAR 1 GÍN li-li-ma lá KÙ.BABBAR-ap-kà ANŠE.ḪI.A lu SIG₅ lu-qú-ut-kà ša šé-ep ba-qú-nim ù kà-ta-tim a-na 30 ḫa-am-ša-tim DAM.GÀR ni-qí-ip-ma KÙ.BABBAR a-nim a qá-tim kà-ú-lim i-dì-ni-a-ti i-ḫi-id-ma lu-qú-tám i pá-ni-e-ma a-li-ki-im ab-kà-am ANŠE.ḪI.A ší-na-am lu ṣa-ḫu-ru lá-nam-ma e-li-ú KÙ.BABBAR ù KÙ.GI a-na ku-lu-ma-a DUMU a-ta-a-a ap-qí-id IGI im-dí-DINGIR IGI PUZUR₄-a-šur DUMU i-šar-ki-da-a-šùr ša-du-a-sú ša-bu